Akbar Hydari

Akbar Hydari (født 8. november 1869 i Bombay, død i september 1942 i New Delhi) var en indisk statstjenestemann, som var statsminister i staten Hyderabad fra 1937 til 1941.

 Virke 
Hydari var utdannet ved St. Xavier's College i Bombay og arbeidet fra 1888 i statsforvaltningen i Britisk India.J. C. Dua (red.): Illustrated Encyclopaedia & Who's Who of Princely States In Indian Sub-Continent, New Delhi: Kaveri Books, 2000, s. 269. I 1905 kom han i tjeneste for nizamen av Hyderabad og tjenestegjorde i forskjellige ledende stillinger. Han ledet utbygging av skolevesenet og reform av statsfinansene. Hydari planla etableringen av Osmania University.

I 1920 var han en kort periode i Britisk India som sjefbokholder i Bombay.Hyderabad State List of Leading Officials, Nobles and Personages, Hyderabad: Residency Government Press, 1937, s. 17. Etter å ha vendt tilbake til Hyderabad ledet han departementet for politi, rettsvesen og allmenne saker. I 1921 ble han leder for finansdepartementet. Hyderi ledet også det statlige jernbaneselskapet og Hyderabad (Deccan) Company. Han ledet 1930–1931 Hyderabads delegasjon til rundebordskonferansen om Indias framtid i London. Den 13. mars 1937 ble Hydari utnevnt til statsminister og leder for eksekutivrådet. Han overtok statsministerposten etter Kishen Pershad. I juli 1941 ble han utnevnt til medlem av visekongens av Indias utøvende råd. Han ble da etterfulgt av Sayyad Hafiz Mohammed Ahmed, nawab av Chhatari, som statsminister og flyttet til New Delhi.

Hydari var også arkeologisk interessert og var involvert i etableringen av Archaeological Department i Hyderabad.Narendra Luther: Hyderabad. A biography, New Delhi: Oxford University Press, 2006, s. 229. Samlingen han skaffet seg av miniatyrbilder ble testamentert til Prince Albert Museum i Bombay og State Archaeological Museum i Hyderabad.Luther, s. 230.

 Utmerkelser 
Hydari hadde en rekke ærestitler og mottok mange utmerkelser. Han ble tildelt titlene Nawab Hyder Jung Bahadur. I 1928 mottok Hydari britisk adelskap ved utnevnelse til Knight Bachelor.London Gazette, nr. 33390, 1. juni 1928, s. 3847. Han kunne dermed føye tiltaleformen sir til sine mange titler. I 1936 ble han utnevnt til medlem av Det kongelige råd i Storbritannia.London Gazette, nr. 34252, 4. februar 1936, s. 729. Hydari var æresdoktor ved Osmania University og University of Madras.

 Familie 
Sønnen Muhammad Saleh Akbar Hydari var guvernør i Assam fra 1947 til 1948.

 Referanser 

Kategori:Hyderabad (fyrstestat)
Kategori:Indiske politikere
Kategori:Personer fra Mumbai
Kategori:Fødsler i 1869
Kategori:Dødsfall i 1942